b"\n_START_ARTICLE_\nSeleh\n_START_PARAGRAPH_\nA la m\xc3\xbasica gamelan de Java, la nota seleh (o nada seleh) \xc3\xa9s aquella que finalitza un gatra (unitat mel\xc3\xb2dica de quatre temps). T\xc3\xa9 una funci\xc3\xb3 destacada, ja que actua com a pol final dels diversos fils que conformen la textura musical._NEWLINE_L'estructura mel\xc3\xb2dica principal que sustenta les peces per a gamelan s'anomena balungan. Aquesta estructura est\xc3\xa0 formada per unitats de quatre temps (els gatra). En aquest sentit \xc3\xa9s similar a gran part de la m\xc3\xbasica occidental, per\xc3\xb2 en difereix en la posici\xc3\xb3 del temps fort. Mentre que a la m\xc3\xbasica occidental normalment trobem l'accent r\xc3\xadtmic al primer temps de cada comp\xc3\xa0s, en la m\xc3\xbasica gamelan cau a l'\xc3\xbaltim temps de cada gatra. Es relaciona aquest \xc3\xbaltim temps amb la nota que s'hi interpreta: la nota seleh._NEWLINE_La nota seleh t\xc3\xa9 un rol crucial a l'hora de decidir els patrons ornamentals (cengkok o sekaran) que executaran instruments com el bonang. Normalment, el patr\xc3\xb2 ha d'elaborar-se tenint en compte que cada nota seleh ha de coincidir amb la del balungan, per tal d'aconseguir conson\xc3\xa0ncia aural."